Tvær konur sem voru handteknar á flugvellinum í Dublin á föstudag hafa verið ákærðar fyrir brot á sóttvarnarlögum. Konurnar voru að koma heim til Írlands frá Dúbaí og neituðu að fara í sóttkví á hóteli líkt og lög kveða á um.
Samkvæmt gildandi sóttvarnarreglum á Írlandi þurfa farþegar sem koma frá 33 löndum að fara í sóttkví í 12 daga á hóteli og greiða fyrir dvölina þar úr eigin vasa. Á lista yfir þessi 33 lönd eru Sameinuðu arabísku furstadæmin hvaðan þær Kristie McGrath og Niamh Mulready voru að koma á föstudag. Þær neituðu að fara á sóttkvíarhótel, voru handteknar á flugvellinum í Dyflinni og færðar í varðhald. Lögmaður kvennana segir að þær hafi ekki vitað af þessum reglum áður en þær fóru til Dúbaí í brjóstastækkun. McGrath og Mulready voru leiddar fyrir dómara í gær þar sem þær voru ákærðar fyrir brot sótttvarnarlögum. Viðurlögin eru allt að 2.000 evru sekt, sem jafngildir ríflega 300 þúsund krónum eða einn mánuður í fangelsi. Konurnar tvær koma fyrir rétt næsta föstudag, lögmaður þeirra segir að látið verði reyna á það hvort það standist stjórnarskrá að skikka fólk í sóttkví á hóteli. McGrath er þrítug og Mulready 25 ára og báðar eiga þær börn og segjast ekki hafa viljað fara í sóttkví á hóteli þeirra vegna. Þær eru báðar enn í varðhaldi. Þær verða látnar lausar gegn ríflega 120.000 króna tryggingu en þurfa að láta af hendi vegabréf sin og fara beint í sóttkví stað sem yfirvöld ákveða. Fyrir tólf daga dvöl á sóttkvíarhóteli þarf fólk að greiða um 285.000 krónur, það getur þó farið í skimun eftir 10 daga og fær að fara heim ef niðurstaðan reynist neikvæð.
Tvær írskar konur hafa verið ákærðar fyrir að neita að fara í sóttkví á hóteli þar í landi. Konurnar voru nýkomnar heim frá Dúbaí þegar þær voru handteknar á flugvellinum í Dyflinni á föstudag.